Author: Peter
Last saved by: romanova
Company: urad

Predkladacia správa

Materiál “Informácia o priebehu rokovaní a záveroch prijatých XVI. Valným zhromaždením Svetovej organizácie cestovného ruchu v Dakare, Senegal v dňoch 25. 11. – 2. 12. 2005” predkladá Ministerstvo hospodárstva SR ako gestor pre spoluprácu v oblasti cestovného ruchu so Svetovou organizáciou cestovného ruchu na základe uznesenia vlády SR č. 884 z 9. novembra 2005.

Cieľom materiálu je informovať vládu SR o priebehu rokovaní a záveroch prijatých na XVI. Valnom zhromaždení Svetovej organizácie cestovného ruchu (VZ UNWTO). Svetová organizácia cestovného ruchu je najvýznamnejšou a najväčšou medzinárodnou organizáciou na poli svetového cestovného ruchu. Jej poslaním je všestrannou podporou cestovného ruchu a rozvojom voľného medzinárodného pohybu osôb prispievať k upevňovaniu spoločenských a kultúrnych kontaktov medzi národmi a k posilňovaniu mieru vo svete.

Valné zhromaždenie sa zaoberalo ďalším smerovaním UNWTO ako špecializovanej agentúry OSN pre oblasť cestovného ruchu. Schválilo nový rozpočet a pracovný program organizácie, odsúhlasilo výšku povinných členských príspevkov do generálneho rozpočtu, zvolilo nových členov výkonného výboru, potvrdilo vo funkcii generálneho tajomníka Francesca Frangialliho na ďalšie funkčné obdobie, rozhodlo o rozšírení členskej základne a zmene skratky názvu organizácie, určilo nové témy osláv Svetového dňa cestovného ruchu a hostiteľské krajiny, rozhodlo o mieste a dátume konania XVII. VZ UNWTO.

Delegácia SR sa zúčastnila na slávnostnom otvorení XVI. VZ UNWTO, na zasadnutí výboru UNWTO pre rozpočet a financie a zasadnutí regionálnej Komisie UNWTO pre Európu, na plenárnych zasadnutiach VZ, dvoch okrúhlych stoloch na odbornom seminári o nových technológiách ako nástroji propagácie turistického imidžu a na odbornej konferencii zameranej na podporu vytvárania budúcich destinácií, zasadnutiach výboru v celku k štatutárnym, finančným a technickým záležitostiam organizácie. Oficiálna delegácia SR využila priestor na VZ aj na pracovné stretnutia so svojimi partnermi z členských krajín UNWTO.